Стефаниа Белмондо

Стефаниа Белмондо (, 1969 оны 1 сарын 13-нд төрсөн) нь Италийн гүйлтийн цанын тамирчин юм.

Намтар
Белмондо Пьедмонт бүсийн Кунео мужийн Винадиод цахилгаан түгээх компанийн ажилтан ба гэрийн эзэгтэйн гэр бүлд төржээ. 

3 настайгаасаа төрөлх хотынхоо Пьедмонтын уулст цанаар гулгаж эхэлсэн аж. Тэрээр 1987 оноос цанын дэлхийн аварга шалгаруулах тэмцээнд оролцож эхэлжээ. 1988 оноос Италийн шигшээ багт хичээллэх болж, Канадын Калгарид болсон өвлийн олимпод оролцов. 1989 онд анх удаа дэлхийн цомын нэг гараанд (Солт-Лэйк Ситид болсон) тэргүүлж, улмаар улирлын нийлбэр дүнгээр хоёрдугаар байрт шалгарсан байна.

1991 оны ДАШТ-д анх медалийн тавцанд гарсан Белмондо 1992 онд Альбервилльд болсон өвлийн олимпоос 30 км-ийн зайд алтан медаль хүртэв. 1993 оны ДАШТ-ээс 3 медаль хүртээд удаагүй байхдаа баруун хөлийн эрхий хуруугаа гэмтээж, мэс засал хийлгэн, 4 сар уралдааны замаас хөндийрсөн байна.

2 дахь удаагаа мэс засал хийлгэснийхээ дараа оролцсон Лиллехаммерын олимпоос 2 хүрэл медаль л хүртэв. Эмч нь түүнд зодог тайлахыг зөвлөсөн ч тэр тамирчны замналаа үргэлжлүүлэхээр шийджээ. 1996-97 оны улирал түүний хувьд хагалгааны дараах амжилттай улирал байлаа. ДАШТ-ээс 4 медаль хүртсэний нэгд нь алтан медаль зүүж, нөгөө гуравт нь Оросын Елена Вяльбегийн дараа орж мөнгөн медаль хүртэв. Японы Наганод болсон 1998 оны олимпоос тэрээр багийн төрөлд хүрэл, хувийн 30 км-ийн зайд мөнгөн медаль зүүснээс багийн хүрэл медалийг онцлууштай. Хамгийн сүүлийн ээлжинд гулгах үүрэг хүлээсэн Белмондог уралдааны замаа эхлэхэд Италийн баг 9-р байрт явж байсан бөгөөд Белмондо 6 тамирчныг гүйцэж түрүүлсэн юм.

2002 он түүний тамирчны хувиар өнгөрүүлсэн сүүлчийн улирал байсан бөгөөд тэр жилийн дэлхийн цомд нийлбэр дүнгээр гурвалж, Солт-Лэйк Ситийн олимпоос медалийн цуглуулгатай харьсан билээ.

2006 оны өвлийн олимп түүний төрсөн Пьедмонт бүсийн Турин хотод зохиогдоход тэрээр нээлтийн ёслолд оролцож, олимпын бамбарыг асаасан.

Гадны холбоос

Ангилал:Италийн цаначин
Ангилал:Италийн олимпын аварга
Ангилал:Италийн олимпын мөнгөн медальтан
Ангилал:Италийн олимпын хүрэл медальтан
Ангилал:Италичууд
Ангилал:1969 онд төрсөн